NORAD sporer julenissen

Historie

I 1955 ble det kjørt en reklamekampanje for et Sears-kjøpesenter i Colorado Springs, hvor barn ble oppfordret til å ringe julenissen på et spesielt telefonnummer. På grunn av en trykkfeil så var nummeret direktelinjen til operasjonssjefen ved Continental Air Defence (CONAD). Oberst Harry Shoup fikk første oppringing til julenissen på julaften 1955 – det var en seks år gammel gutt som leste opp sine julegaveønsker. Shoup syntes ikke oppringingen var morsom, men etter at han hadde spurt moren til neste oppringer hva som foregikk så fikk han forklaringen. Han ga deretter staben beskjed om å oppgi julenissens posisjon til alle barn som ringte inn.
Tre år senere ble regjeringene i USA og Canada enige om å slå sammen deres respektive nasjonale luftforsvar og opprette NORAD, samtidig som tradisjonen fortsatte. Nå ringer både større mediekanaler inn i tillegg til barn for å spørre om hvor Julenissen er til enhver tid. NORAD støtter seg på frivillige for å gjøre det mulig å spore julenissen. Mange ansatte ved Cheyenne Mountain og Peterson Air Force Base bruker større og mindre deler av julaften sammen med deres familie og venner ved NORADs «Santa Tracking Operations Center» for å svare på telefoner og gi Julenissens eksakte posisjon til tusenvis av innringere.
. Rundt 800 tjenestemenn og deres familier driver og går skift for å drive tjenesten fra klokken to på natten (MST) 24. desember til klokken to på natten første juledag.
I 1997 ble tjenesten overlatt til den kanadiske majoren Jamie Robertson, og han utvidet den og gjorde den til en tjeneste på Internett samtidig som tjenester donert av firmaer har gjort det mulig å gjøre nettjenesten globalt tilgjengelig. I 2004 fikk NORAD mer enn 35 000 e-poster, 55 000 telefonoppringinger og 912 millioner treff på nettstedet fra 181 land.  I 2005 var mer enn 500 frivillige med på å svare på telefonoppringinger. I 2006 ble en halv million telefonoppringninger og over 12 500 e-poster mottatt. Antall treff på nettstedet er nå over en milliard.
Den oppdiktede historien har skiftet sammen med den politiske bakgrunnen; under den kalde krigen så ble sporingsdata og kommandoer gitt over radioannonseringer, kun Nord-Amerika ble omtalt og julenissens ankomst ble beskrevet i veldig sterke ordelag som «avskjærngsjager på vingene for å skyte ned inntrenger». Først i siste øyeblikk ville så piloten oppdage hvem han forsøker å skyte ned. Tjenesten var i 2006 lagt opp som et nettsted hvor det ble vist hvordan Julenissen kom inn mot Newfoundland i Canada, mens en skvadron av CF-18 Hornet fra det kanadiske luftforsvaret møter han og flyr i æresformasjon sammen med han for å gi hjelp med Air Defense Identification Zones (ADIZ) i Canada.
Julen 2005 markerte den femtiende sesongen med NORADs «Santa Tracking» på julaften. Det påfølgende året startet tjenesten å bruke animerte kart slik at de kunne vise nissens posisjon fortløpende. I 2007 startet de å bruke Google Earth for å spore nissen i et 3D-kart. Kartet ble oppdatert i 5-minuttersintervaller.

Teknologi

Sporingen av julenissen starter med NORADs radarsystem som kalles «North Warning System». Dette er en kraftfullt radarsystem som består av 47 installasjoner som strekker seg ut langs med den nordre grensen til Nord-Amerika. Det er viktig for NORAD å sjekke radarene grundig for å finne indikasjoner på når julenissen forlater Nordpolen på julaften.
Når radarene viser at nissen har tatt av, så brukes det andre systemet for sporing, de samme satellittene som brukes for å gi advarsler om mulige rakettutskytninger med kurs for Nord-Amerika. Disse satellittene er i geostasjonære baner (det er en kul måte å si at satellittene alltid står over et fast punkt på jorden) 35 350 kilometer over jorden. Disse satellittene har infrarøde sensorer, slik at de kan registrere varmestråling. Når en rakett er avfyrt, så blir det avgitt en enorm mengde varme, og denne er tilstrekkelig for at satellittene kan registrere oppskytningen. Rudolf sin nese gir en infrarød signatur på lik linje med en rakett, og satellittene kan detektere den sterkt lysende røde nesen nær sagt uten problemer. Med så mange års erfaring, så har NORAD blitt svært gode i å spore fly på vei til Nord-Amerika, detektere globale rakettoppskytninger og å følge nissens reise på grunn av Rudolfs røde nese.
Det tredje systemet som tas i bruk er «Santa Cam». Dette systemet ble tatt i bruk i 1998, samme år som «Santa Tracking» ble tilgjengelig på Internett. NORADs Santa Cams er ultrakule høyteknologiske digitale høyhastighetskameraer som er satt ut på forvalgte steder rundt om på kloden. NORAD bruker disse kameraene kun en eneste gang i løpet av året, på selveste juleaften. Disse kameraene fanger bilder av nissen og reinsdyrene på deres reise verden rundt. NORAD publiserer fortløpende bildene på sitt nettsted for at mennesker jorden rundt kan ta del i bildene. Santa Cams fanger både stillbilder og film av nissen.
Det fjerde systemet som brukes er NORADs jetjagere. Kanadiske NORAD jagerflypiloter som flyr CF-18 tar av fra Newfoundland for å avskjære og ønske velkommen nissen til Nord-Amerika. Senere vil andre CF-18 jagerflypiloter overta eskorteringen fra andre steder i Canada. I USA vil amerikanske NORAD jagerflypiloter i enten F-15 eller F-16 få gleden av å fly med nissen og de berømte reinsdyrene Dasher, Dancer, Prancer, Vixen, Comet, Cupid, Donner, Blitzen og Rudolph. Rundt regnet et dusin NORAD-jagere i Canada og USA er utstyrt med Santa Cams.

Endringer i tjenesten

Nettstedet blir oppdatert hver time for å vise en animert nisse som flyr over en eller flere storbyer i tidssonen hvor det er midnatt. Disse kan ses som videoer som har kommentarer fra en av staben i NORAD, og i noen tilfeller er det brukt kommentarer fra kjente personer. I 2005 og 2006 ble kommentarene for sekvensen over London lest av Jonathan Ross, og i 2004 ble kommentarene lest av Ringo Starr fra Beatles.